SL Uradni list Evropske unije C 81/1

Mnenje Odbora regij o sporočilih Komisije Svetu in Evropskemu parlamentu o preprečevanju, pripravljenosti in odzivu na teroristične napade preprečevanju in boju proti financiranju terorizma z ukrepi za izboljšanje izmenjave informacij, krepitev preglednosti in povečanje sledljivosti finančnih transakcij pripravljenosti in upravljanju s posledicami v boju proti terorizmu in varovanju kritične infrastrukture v boju proti terorizmu

(2006/C 81/01)

ODBOR REGIJ JE —

ob upoštevanju sporočila Komisije Svetu in Evropskemu parlamentu z dne 20. oktobra 2004 o preprečevanju, pripravljenosti in odzivu na teroristične napade (KOM(2004) 698 končno);

ob upoštevanju sporočila Komisije Svetu in Evropskemu parlamentu z dne 20. oktobra 2004 o preprečevanju in boju proti financiranju terorizma z ukrepi za izboljšanje izmenjave informacij, krepitev preglednosti in povečanje sledljivosti finančnih transakcij (KOM(2004) 700 končno);

ob upoštevanju sporočila Komisije Svetu in Evropskemu parlamentu z dne 20. oktobra 2004 o pripravljenosti in upravljanju s posledicami v boju proti terorizmu (KOM(2004) 701 končno);

ob upoštevanju sporočila Komisije Svetu in Evropskemu parlamentu z dne 20. oktobra 2004 o varovanju kritične infrastrukture v boju proti terorizmu (KOM(2004) 702 končno);

ob upoštevanju sklepa Evropske komisije z dne 12. novembra 2004, da v skladu s prvo alineo člena 265 Pogodbe o ustanovitvi Evropske skupnosti Odbor regij zaprosi za mnenje o teh vprašanjih;

ob upoštevanju sklepa predsednika Odbora z dne 3. novembra 2004, da zadolži komisijo za ustavne zadeve in evropsko upravo za pripravo mnenja o tem;

ob upoštevanju Pogodbe o EU, zlasti naslova I (Splošne določbe) in naslova VI (Določbe o policijskem in pravosodnem sodelovanju v kazenskih zadevah) in Pogodbe o ustanovitvi Evropske skupnosti;

ob upoštevanju Pogodbe o Ustavi za Evropo, podpisane 29. oktobra 2004, in zlasti naslova I prvega dela (Opredelitev in cilji Unije), celotnega drugega dela (Listina unije o temeljnih pravicah) ter poglavja IV (Območje svobode, varnosti in pravice) naslova III (Politike in delovanje Unije) tretjega dela Pogodbe;

ob upoštevanju akcijskega načrta za boj proti terorizmu, ki ga je Evropski svet sprejel 21. septembra 2001;

ob upoštevanju revidiranega akcijskega načrta za boj proti terorizmu, ki ga je Evropski svet sprejel 18. junija 2004;

ob upoštevanju sklepov Evropskega sveta z dne 17. decembra 2004;

ob upoštevanju deklaracije Evropskega sveta z dne 25. marca 2004 o boju proti terorizmu;

ob upoštevanju okvirnega sklepa Sveta z dne 13. junija 2002 o boju proti terorizmu;

ob upoštevanju okvirnega sklepa Sveta z dne 13. junija 2002 o evropskem nalogu za prijetje in postopkih predaje med državami članicami;

ob upoštevanju okvirnega sklepa Sveta z dne 13. junija 2002 o skupnih preiskovalnih enotah;

ob upoštevanju okvirnega sklepa Sveta z dne 15. marca 2001 o statusu žrtev v okviru kazenskih postopkov;

ob upoštevanju poročil Evropskega parlamenta o sporočilih, ki so predmet tega mnenja;

ob upoštevanju mnenja o lokalni in regionalni dimenziji območja svobode, varnosti in pravice (CdR 61/2003 (1));

ob upoštevanju resolucije o podpori lokalnih oblasti, ki so tarča napadov in groženj v Baskiji (CdR 72/2003 fin (2));

ob upoštevanju mnenja o sporočilu Komisije Evropskemu parlamentu, Svetu ter Evropskemu ekonomsko-socialnemu odboru in Odboru regij o razvoju zmogljivosti civilne zaščite v Evropski uniji (CdR 241/2003 fin (3));

ob upoštevanju svojega mnenja o sporočilu Komisije Svetu in Evropskemu parlamentu o preprečevanju kriminala v Evropski uniji (CdR 355/2003 fin (4));

ob upoštevanju deklaracije o civilni zaščiti na čezmejni ravni, ki so jo sprejeli člani komisije za trajnostni razvoj 27. maja 2005 v Vidmu;

ob upoštevanju osnutka mnenja (CdR 456/2004 rev. 1), ki ga je komisija za ustavne zadeve in evropsko upravo sprejela 14. junija 2005 (poročevalka: ga. Théodora Bakogianni, županja Aten (EL/PPE);

1) ker določa člen 2 Pogodbe o Evropski uniji, da je eden temeljnih ciljev Unije ohranjati Unijo in jo razvijati kot „območje svobode, varnosti in pravice“. Ta cilj je potrjen tudi v Pogodbi o Ustavi za Evropo — člen II-66 naslova II (Svoboščine) drugega dela (Listina Unije o temeljnih pravicah) izrecno določa, da ima vsakdo „pravico do svobode in varnosti“;

2) ker sta priprava skupne evropske politike na področju boja proti terorizmu in usklajena akcija pristojnih oblasti na meddržavni in državni ravni resnično nujni, če želimo ohraniti to pravico in doseči zgornji cilj Skupnosti;

3) ker terorizem grozi svobodni in odprti demokraciji in ogroža družbo;

4) ker je resnična in konkretna zaščita temeljnih pravic temelj skupnega evropskega projekta in je bistven pogoj, o katerem se ni mogoče pogajati, za vzpostavitev akcijskega načrta EU za boj proti terorizmu;

5) ker ima veliko držav ter lokalnih in regionalnih oblasti precejšnjo pristojnost na področju varnosti in civilne zaščite, sodeluje pri pripravi infrastrukturne politike, je blizu državljanom in lahko precej prispeva k zavedanju evropske javnosti o grožnjah terorizma;

6) ker je kot organ, ki predstavlja lokalne in regionalne skupnosti in brani demokracijo bližine v postopku odločanja na ravni Skupnosti, neposredno odgovoren za izvajanje ukrepov v okviru boja proti terorizmu —

soglasno sprejel na svojem 61. plenarnem zasedanju 12. in 13. oktobra 2005 (seja z dne 12. oktobra) naslednje mnenje:

1. Stališča Odbora regij

Odbor regij

1.1 Ugotovitve v zvezi s sporočilom Komisije o preprečevanju, pripravljenosti in odzivu na teroristične napade

1.1.1 se zahvaljuje Evropski komisiji, ker ga je zaprosila za mnenje, kar ustreza njegovi zahtevi, in je koristen precedens v primeru odsotnosti pravne podlage v trenutno veljavnih pogodbah (člen 22 prečiščene različice Pogodbe) in v Pogodbi o Ustavi za Evropo (člen III-129);

1.1.2 z veseljem ugotavlja, da je Listina o temeljnih pravicah, v kateri je posebno poglavje namenjeno varovanju osebnih svoboščin in pravice, vključena v ustavno pogodbo, s čimer je postala pravno zavezujoča in bo tako prispevala k utrditvi ideje evropskih državljanov o tem, da se Unija zares razvija kot „območje svobode, varnosti in pravice“;

1.1.3 se strinja s predlogi, ki jih je Komisija navedla v sporočilu o preprečevanju, pripravljenosti in odzivu na teroristične napade, in meni, da so splošne narave. Še posebej pozdravlja dejstvo, da odslej obstaja zavest o nujnosti sodelovanja celotne družbe v boju proti jedru terorizma pri določanju novih ukrepov za preprečevanje in onemogočanje terorističnih aktivnosti ter ukrepov za nadzor nad spoštovanjem ravnotežja med varnostjo celotne družbe in svobodo posameznikov;

1.1.4 poziva, da se pazljivo pretehta morebitna uvedba ukrepov za preprečevanje močne radikalizacije terorizma glede na to, da je glavni cilj zagotavljanje varnosti državljanov; noben preventivni ukrep v praksi ne bi smel ogrožati temeljnih pravic;

1.1.5 vendar opozarja, da vse države članice še vedno niso uresničile sklepov, sprejetih na ravni Skupnosti glede boja proti rasizmu in ksenofobiji;

1.1.6 poudarja, da se preventiva tudi v okviru boja proti terorizmu horizontalno veže na številne javne politike, ki jih izvajajo lokalne in regionalne oblasti;

1.1.7 meni, da je vsekakor koristno začeti dialog med zasebnim in javnim sektorjem glede varnosti in ob tem opozarja tudi na nevarnost, ki bi lahko bila posledica neupoštevanja zaupnosti osebnih in poslovnih podatkov, ki se bodo zbirali iz varnostnih razlogov;

1.1.8 v celoti pozdravlja prizadevanje Evropske komisije za pomoč žrtvam in/ali njihovim družinam po terorističnih napadih in dviganje zavesti javnosti ter se strinja glede oblikovanja mehanizma delitve stroškov dogodka, ki bi kjerkoli znotraj Evropske unije povzročil izjemno veliko škodo;

1.1.9 meni, da bo vključitev policijskega in pravosodnega sodelovanja v svetovno politiko prispevala k učinkovitejšemu odgovoru na terorizem, hkrati pa poudarja, da bo treba v tem okviru natančno omejiti pooblastila in pristojnosti;

1.1.10 se strinja, da je treba boj proti terorizmu vključiti v zunanjo politiko Evropske unije;

1.1.11 meni, da bi bilo treba za primer terorističnega napada ali podobnega nujnega primera okrepiti sistem interne komunikacije med pristojnimi organi oblasti na državni in meddržavni ravni ter med temi organi in javnostjo. Še posebej poudarja pomen oblikovanja foruma uporabnikov, ki bi omogočil učinkovito uporabo teh sistemov;

1.1.12 verjame, da je treba okrepiti sodelovanje na področju informiranja med Europolom in Eurojustom ter med pristojnimi oblastmi na državni in meddržavni ravni, in poudarja, da mora to potekati znotraj jasno opredeljenega institucionalnega okvira;

1.1.13 se strinja, da je treba okrepiti znanstvene raziskave in tehnologijo na področju varnosti;

1.2 Ugotovitve v zvezi s sporočilom Komisije o preprečevanju in boju proti financiranju terorizma z ukrepi za izboljšanje izmenjave informacij, krepitev preglednosti in povečanje sledljivosti finančnih transakcij

1.2.1 se že v osnovi strinja, da pomeni boj proti financiranju terorizma tudi tesnejše sodelovanje na področju izmenjave informacij, povečanje sledljivosti finančnih transakcij in večjo transparentnost pravnih oseb;

1.2.2 pozdravlja prizadevanje Evropske komisije za ravnotežje med izvedbo zgornjih ukrepov in varovanjem osebnih svoboščin — ki ga je vedno težko doseči — ob sočasnem upoštevanju Listine o temeljnih človekovih pravicah;

1.2.3 opaža napredek v izmenjavi informacij in reakcij med pristojnimi oblastmi in podpira uvedbo skupnih preiskovalnih enot, v katerih bodo sodelovali javni tožilci in sodniki;

1.2.4 poudarja, da je treba za razvoj nadaljnjih mehanizmov sodelovanja, izmenjavo informacij in reakcij med organi javne oblasti in finančnimi organizacijami na novo opredeliti posebne pristojnosti na tem področju in možnost uporabe takšnih informacij;

1.2.5 meni, da bo spodbujanje ustanavljanja nacionalnih organov za odkrivanje, zamrznitev in zaseg premoženja osumljenih teroristov učinkovito na meddržavni ravni le, če bodo ti organi v vseh državah članicah ustanovljeni na enak način, ob tem pa bodo upoštevane razlike med posameznimi pravnimi sistemi;

1.2.6 poudarja, da je treba za popolno uporabo dokazov v elektronski obliki na sodiščih upoštevati in preučiti vprašanja, ki se nanašajo na omejitve glede vrednotenja teh dokazov ter vprašanja tveganja, da v ustrezne programe posegajo tretje osebe;

1.2.7 se že v osnovi strinja, da bodo potrebne dodatne zakonodajne določbe, da bi zagotovili učinkovit nadzor nad čezmejnim pretokom kapitala;

1.2.8 meni, da so za opredelitev minimalnih skupnih standardov za finančne ustanove znotraj Evropske unije, kar se nanaša na preverjanje identitete strank, zapis njihovih osebnih podatkov in ustvarjanje elektronskih baz podatkov na podlagi vzorcev osebnih izkaznic, potrebni posebni strokovnjaki, saj se lahko s tem precej zlorabijo pravice posameznikov do varovanja osebnih podatkov;

1.2.9 meni, da je nujen obširnejši dialog o vprašanjih uvedbe minimalnih standardov za zakonodajo o transparentnosti sektorja humanitarnih ali neprofitnih organizacij;

1.2.10 opaža, da težave pri izdelavi evropskega seznama terorističnih organizacij še niso odpravljene.

1.3 Ugotovitve v zvezi s sporočilom Komisije o pripravljenosti in upravljanju s posledicami v boju proti terorizmu

1.3.1 pozdravlja predlog o krepitvi mehanizmov civilne zaščite in se strinja, da lahko skupno ukrepanje, ki temelji na solidarnosti, zagotovi pravočasen in pravilen odgovor na načrte teroristov;

1.3.2 poudarja pomembnost sistematskega usposabljanja članov zadevnih služb in obžaluje, da temu do sedaj nekatere države članice še niso posvetile dovolj pozornosti;

1.3.3 se strinja s predlogom glede seznama vseh sredstev civilne zaščite, ki obstajajo na evropski ravni za pomoč državam članicam, ki so bile tarče terorističnih napadov, da bi se čim bolj učinkovito pripravili na posledice terorističnega napada na lokalni in regionalni ravni;

1.3.4 meni, da so ukrepi Skupnosti za varovanje zdravja še posebej pomembni in da morajo nacionalne oblasti pri tem sodelovati na bolj usklajen način;

1.3.5 se zavzema za uvedbo centralnega alarmnega sistema, ki bi združeval različne že obstoječe evropske sisteme, in alarmnega sistema za policijo in se strinja, da je treba ustanoviti krizni center.

1.4 Ugotovitve v zvezi s sporočilom Komisije o varovanju kritične infrastrukture v boju proti terorizmu

1.4.1 se v celoti strinja, da predstavljajo teroristični napadi na kritično infrastrukturo — t. i. „internetni terorizem“ — ogromno tveganje za učinkovito soočanje s posledicami in vodenje takšne krizne situacije;

1.4.2 meni, da so predlagana merila za opredelitev kritične infrastrukture pravilna, in se strinja, da jih je treba pregledati še na državni ravni, ob upoštevanju izkušenj na sektorski in kolektivni ravni, ter poudarja, da si je treba prizadevati za skupno raven varovanja;

1.4.3 poudarja, da je bil na ravni Skupnosti sprejet precejšen napredek na področju varovanja kritične infrastrukture, in meni, da bo moral odslej aktivno sodelovati pri pripravi dodatnih zakonodajnih predlogov;

1.4.4 podpira ustanovitev evropskega programa za varovanje kritične infrastrukture in s tem povezane alarmne mreže in poudarja, da mora aktivno sodelovati pri oblikovanju in izvedbi teh ukrepov, da bi bili učinkoviti.

2. Priporočila Odbora regij

Odbor regij

2.1 Teroristični napadi: preprečevanje, pripravljenost in odziv

2.1.1 priporoča spodbujanje politike obveščanja o terorizmu znotraj institucionalnega okvira in ustanovitve ustreznih centrov na lokalni in regionalni ravni, saj je razvoj javne razprave najboljša obramba odprte demokratične družbe pred zaprtimi terorističnimi organizacijami;

2.1.2 predlaga sodelovanje lokalnih in regionalnih oblasti v odločanju o ukrepih za boj proti rasizmu in ksenofobiji, da bi olajšali izvajanje politike Skupnosti na tem področju;

2.1.3 predlaga Svetu, naj ustanovi evropsko enoto, ki se bo posvečala politiki pomoči žrtvam terorizma, za katero bo neposredno odgovoren in pristojen evropski koordinator boja proti terorizmu, ta enota pa bi skrbela za koordinacijo centrov, ki bi nudili podporo in pomoč žrtvam terorističnih napadov in njihovim družinam, pri čemer bi sodelovale lokalne in regionalne oblasti, in zahteva, da se za ta namen predvidijo ustrezna sredstva iz proračuna Skupnosti;

2.1.4 predlaga oblikovanje akcijskega programa skupaj s pristojnimi institucionalnimi organi Evropske unije, s katerim bi spodbujali dobre medsosedske odnose s tretjimi državami, da bi podprli strateško politiko Skupnosti boja proti terorizmu na področju zunanjih odnosov;

2.1.5 poziva, naj si EU, v sklopu zunanjih odnosov, in države članice, prizadevajo za čimprejšnjo sklenitev Okvirne konvencije OZN o boju proti mednarodnemu terorizmu;

2.2 Preprečevanje in boj proti financiranju terorizma z ukrepi za izboljšanje izmenjave informacij, krepitev preglednosti in povečanje sledljivosti finančnih transakcij

2.2.1 priporoča uvedbo večjega nadzora nad postopki pristojnih oblasti pri zbiranju in obravnavi informacij, ki bi ga opravljali neodvisni organi, in večjo sledljivost finančnih transakcij;

2.2.2 v tem kontekstu ponovno vabi Evropsko komisijo, da predstavi svoj predlog za varovanje in preprečevanje širjenja osebnih podatkov v okviru boja proti terorizmu, da bi zaščitili temeljne pravice državljanov;

2.2.3 predlaga, da se z uredbo določi obseg pristojnosti lokalnih in regionalnih oblasti na področju zbiranja in strukturirane izmenjave informacij;

2.2.4 zagovarja uvedbo posebne komisije, ki bi natančno preučila ustanavljanje nacionalnih organov, zadolženih za odkrivanje, izsleditev, zamrznitev in odvzem premoženja teroristov, ob upoštevanju razlik v pravnih sistemih posameznih držav članic, in sodelovanje z drugimi organi oblasti na meddržavni in državni ravni. Obenem priporoča, da se za vse primere predvidi način, kako bodo sodišča preverjala postopke teh organov;

2.2.5 zahteva izrecno pravno podlago za sodelovanje lokalnih in regionalnih oblasti v posvetovalnem odboru za raziskave o varnosti in posebno postavko v proračunu Skupnosti za financiranje raziskovalnih programov na tem področju;

2.3 Pripravljenost in upravljanje s posledicami v boju proti terorizmu

2.3.1 predlaga uvedbo sistematičnega usposabljanja osebja centrov civilne zaščite na lokalni in regionalni ravni ter priporoča, da pokriva to usposabljanje predvsem podporo uporabi programov vodenja težav, analizo kriznih situacij in komunikacijo z javnostjo, predvidena pa naj bo tudi izmenjava programov usposabljanja;

2.3.2 zahteva, da se poveča njegova institucionalna vloga pri oblikovanju evropske politike za podporo mehanizmov civilne zaščite;

2.3.3 zahteva posebno določbo glede sodelovanja predstavnikov lokalnih in regionalnih oblasti v kriznih centrih;

2.3.4 predlaga, da se podpirajo organizirane lokalne mreže, ki bi delovale kot operativni centri in bi lahko služile kot sistem alarmiranja in koordinacije v kriznih situacijah ter ob tem komunicirale in sodelovale s pristojnimi akterji na državni in meddržavni ravni;

2.3.5 ponovno poziva k ustanovitvi evropske opazovalnice za varnost urbanih območij, ki bi združevala predstavnike lokalnih in regionalnih oblasti držav članic in bi Odboru regij in vsem drugim pristojnim evropskim institucijam nudila vse informacije o pripravi politik, spodbujanju in usklajevanju iskanja, zbiranja, sistematiziranja in obdelave podatkov o varnosti, zlasti z razširjanjem primerov najboljše prakse ter sklepanjem regionalnih in lokalnih partnerstev;

2.4 Varovanje kritične infrastrukture v boju proti terorizmu

2.4.1 predlaga ustanovitev komisije, zadolžene prav za izdelavo meril, ki jih bodo države članice predlagale za določanje kritične infrastrukture, in zahteva, da v komisiji sodelujejo predstavniki lokalnih in regionalnih oblasti iz vsake države članice, ki bi pomagali pri oblikovanju in izvajanju evropskega programa za varovanje kritične infrastrukture;

2.4.2 zagovarja uvedbo državnih centrov za varovanje celotne kritične infrastrukture, kjer bi sodelovali predstavniki lokalnih in regionalnih skupnosti, ki bi pomagali pri reševanju težav in iskanju rešitev z medsebojno komunikacijo in sodelovanjem na horizontalni ravni;

2.4.3 priporoča, da se spodbuja posebno sistematično usposabljanje določenih članov služb v okviru kritičnih infrastruktur na področju sistemov nadzora in informacijskih omrežij.

V Bruslju, 12. oktobra 2005 Predsednik Odbora regij Peter STRAUB

(1) UL C 73 z dne 23.3.2004, str. 41.

(2) UL C 244 z dne 10.10.2003, str. 53.

(3) UL C 43 z dne 18.2.2005, str. 38.

(4) UL C 43 z dne 18.2.2005, str. 10.